[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 10.11.2010

COM(2010) 657 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ

Σχετικά με την παρακολούθηση και την αναφορά δεδομένων ταξινόμησης των καινούργιων επιβατικών αυτοκινήτων

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ

Σχετικά με την παρακολούθηση και την αναφορά δεδομένων ταξινόμησης των καινούργιων επιβατικών αυτοκινήτων

1. Εισαγωγή

Σύμφωνα με το άρθρο 8 του κανονισμού (ΕΚ) αριθ. 443/2009 του Ευρωπαϊκού Κοινοβουλίου και του Συμβουλίου, της 23ης Απριλίου 2009, σχετικά με τα πρότυπα επιδόσεων για τις εκπομπές από τα καινούργια επιβατικά αυτοκίνητα, στο πλαίσιο της ολοκληρωμένης προσέγγισης της Κοινότητας για τη μείωση των εκπομπών CO2 από ελαφρά οχήματα,[1] κάθε χρόνο τα κράτη μέλη πρέπει να καταγράφουν και να διαβιβάζουν στην Επιτροπή ορισμένα δεδομένα σχετικά με τα καινούργια επιβατικά αυτοκίνητα. Tα δεδομένα αυτά θα αποτελέσουν τη βάση για τον καθορισμό του στόχου των ειδικών εκπομπών CO2 για κατασκευαστές καινούργιων επιβατικών αυτοκινήτων και θα χρησιμεύσουν επίσης για την εκτίμηση της συμμόρφωσης των κατασκευαστών με τους εν λόγω στόχους. Για να διασφαλίζεται η συνοχή των δεδομένων που διαβιβάζουν τα κράτη μέλη, είναι απαραίτητη η μεγαλύτερη δυνατή εναρμόνιση των κανόνων όσον αφορά τη συλλογή και την αναφορά. Με την παρούσα ανακοίνωση, σε συνδυασμό με τον κανονισμό E(2010)7652 της Επιτροπής σχετικά με την παρακολούθηση και την αναφορά δεδομένων ταξινόμησης των καινούργιων επιβατικών αυτοκινήτων σε εφαρμογή του κανονισμού (ΕΚ) αριθ. 443/2009 του Ευρωπαϊκού Κοινοβουλίου και του Συμβουλίου, θα διευκολυνθεί η συλλογή, υποβολή και αξιολόγηση των δεδομένων, επισημαίνοντας την ερμηνεία της Επιτροπής όσον αφορά τις σχετικές διατάξεις του κανονισμού (ΕΚ) αριθ. 443/2009, καθώς και παρέχοντας στα κράτη μέλη κατευθύνσεις σχετικά με τα απαραίτητα δεδομένα και τον σχετικό μορφότυπο. Κατά περίπτωση θα παρέχονται επίσης περαιτέρω κατευθύνσεις.

2. Δεδομένα

2.1 Πηγές δεδομένων

Οι κύριες πηγές δεδομένων που θα χρησιμοποιηθούν από τα κράτη μέλη για τη συλλογή των δεδομένων είναι τα πιστοποιητικά συμμόρφωσης ή, όπου η παραπάνω πηγή δεν χρησιμοποιείται για την ταξινόμηση του οχήματος, τα έγγραφα έγκρισης τύπου. Καθώς ο φάκελος έγκρισης τύπου μπορεί να περιέχει περιοχές τιμών, πρέπει το κράτος μέλος να διασφαλίζει ότι τα δεδομένα που αντλούνται από το φάκελο έγκρισης τύπου να είναι σε συμφωνία με τα στοιχεία που προκύπτουν από το πιστοποιητικό συμμόρφωσης.

Σημειώνεται ότι η άδεια κυκλοφορίας που προβλέπεται στην οδηγία 1999/37/ΕΚ του Συμβουλίου, της 29ης Απριλίου 1999, σχετικά με τα έγγραφα κυκλοφορίας οχημάτων[2] δεν μπορεί να υποκαταστήσει το πιστοποιητικό συμμόρφωσης για την ταξινόμηση ενός οχήματος. Η βεβαίωση εγγραφής χορηγείται μόνο αφού έχει ταξινομηθεί το όχημα.

2.2 Κατάλογος κατασκευαστών

Τα δεδομένα πρέπει να παρακολουθούνται και να καταγράφονται ανά κατασκευαστή. Ως εκ τούτου, είναι σημαντικό ο κατασκευαστής να προσδιορίζεται σαφώς[3] και να διακρίνεται από τη μάρκα[4]. Ωστόσο, είναι σαφές ότι καθώς οι αρμόδιες αρχές καταγράφουν το όνομα του κατασκευαστή σύμφωνα με την εθνική ονομασία του πιστοποιητικού συμμόρφωσης ή των εγγράφων έγκρισης τύπου, προκύπτει ποικιλία ονομάτων και γραφών.

Για την εναρμόνιση της ταυτοποίησης των αντίστοιχων κατασκευαστών θα θεσπιστεί κοινός κατάλογος με τα ονόματα των κατασκευαστών και τους αντίστοιχους κωδικούς WMI (World Manufacturer Identifier, διεθνές αναγνωριστικό του κατασκευαστή), ενώ τα κράτη μέλη οφείλουν να χρησιμοποιούν τον κατάλογο αυτό ως βάση για την καταχώριση, όπως ορίζεται στο άρθρο 8 παράγραφος 2 του κανονισμού E(2010)7652. Δεδομένου ότι ο κανονισμός (ΕΚ) αριθ 443/2009 ισχύει για τους κατασκευαστές τόσο εντός όσο και εκτός ΕΕ, δεν πρέπει να γίνονται δεκτές διαφοροποιήσεις βάσει της γεωγραφικής θέσης του κατασκευαστή. Ωστόσο, σύμφωνα με το άρθρο 7 του κανονισμού E(2010)7652, γίνεται εξαίρεση όταν τα στοιχεία για ένα μεμονωμένο όχημα βασίζονται σε εθνική έγκριση τύπου για μικρές σειρές ή σε μεμονωμένη έγκριση τύπου. Στις περιπτώσεις αυτές, τα κράτη μέλη δεν πρέπει να χρησιμοποιούν τα ονόματα των κατασκευαστών, αλλά τις ονομασίες που αναφέρονται στο εν λόγω άρθρο.

Η συνεκτική αναγνώριση των κατασκευαστών είναι επίσης σημαντική για τη σύμπραξη (άρθρο 7 του κανονισμού (ΕΚ) αριθ. 443/2009), που επιτρέπει στους κατασκευαστές την επίτευξη ενός κοινού στόχου ειδικών εκπομπών. Δεδομένου ότι η σύμπραξη μπορεί να μεταβάλλεται με την πάροδο του χρόνου, τα δεδομένα πρέπει να συλλέγονται για όλους τους κατασκευαστές που συμμετέχουν στην κοινοπραξία. Η μέση ειδική εκπομπή CO2 της σύμπραξης θα υπολογίζεται για το σύνολο της ΕΕ.

2.3 Απαιτήσεις δεδομένων

Οι αρμόδιες αρχές στα κράτη μέλη αναφέρουν όλα τα δεδομένα, σύμφωνα με το παράρτημα ΙΙ του κανονισμού 443/2009. Σε περίπτωση που απουσιάζουν σχετικά στοιχεία από την πηγή που χρησιμοποιείται ως βάση για την καταχώριση, οι αρμόδιες αρχές ζητούν από τους παραγωγούς να συμπληρώσουν το σύνολο δεδομένων. Οι αρμόδιες αρχές είναι υπεύθυνες για τη συγκέντρωση όλων των σχετικών δεδομένων κατά την ταξινόμηση. Στην περίπτωση οχημάτων που υπόκεινται σε εθνική έγκριση τύπου για μικρές σειρές ή σε μεμονωμένη έγκριση τύπου, απαιτείται μόνο ο αριθμός των ταξινομήσεων· οι υπόλοιπες πληροφορίες υποβάλλονται σε εθελοντική βάση.

2.4 Αναφορά ταξινόμησης αμφικαύσιμων και πλειονοκαύσιμων οχημάτων

Η εισαγωγή στην αγορά των αμφικαύσιμων και πλειονοκαύσιμων οχημάτων που μπορούν να λειτουργούν με εναλλακτικά καύσιμα, όπως, εκτός από τη βενζίνη και το ντίζελ, το αειφορικό E85, το βιοντίζελ ή το υδρογόνο, πρέπει να παρακολουθείται στενά.

Ο κανονισμός (ΕΚ) αριθ. 443/2009 δεν προβλέπει επί του παρόντος παρακολούθηση όλων των εναλλακτικών καυσίμων που χρησιμοποιούνται στα οχήματα αυτά, μεταξύ άλλων επειδή δεν μετρούνται ακόμα οι εκπομπές CO2. Στην περίπτωση της αιθανόλης (E85) που χρησιμοποιείται σε αμφικαύσιμα οχήματα, οι εκπομπές CO2 μετρώνται, είναι, ωστόσο, σαφές ότι η μέθοδος του άρθρου 6 του εν λόγω κανονισμού που λαμβάνει υπόψη την τιμή CO2 του καυσίμου αυτού πρέπει να βελτιωθεί, ώστε να αντικατοπτρίζει τις πραγματικές ειδικές εκπομπές CO2 αυτών των οχημάτων. Πρέπει επομένως να αναζητηθεί μια νέα μέθοδος, που θα συνεκτιμά ισοβαρώς την εξοικονόμηση εκπομπών CO2 από αμφικαύσιμα και πλειονοκαύσιμα οχήματα που μπορούν να χρησιμοποιούν εναλλακτικά καύσιμα, όπως το αειφορικό E85, το βιοντίζελ ή υδρογόνο. Στο πλαίσιο της αναθεώρησης του κανονισμού (ΕΚ) αριθ. 443/2009, η οποία προβλέπεται τον Ιανουάριο του 2013, η Επιτροπή θα εγκρίνει μια τέτοια μέθοδο για τον υπολογισμό των πραγματικών ειδικών εκπομπών CO2 των πλειονοκαύσιμων και αμφικαύσιμων οχημάτων. Δεδομένου ότι δεν μπορεί να είναι γνωστό εκ των προτέρων τι καύσιμα χρησιμοποιούνται εκάστοτε στα αμφικαύσιμα ή πλειονοκαύσιμα οχήματα, στη μέθοδο πρέπει να συνεκτιμώνται τόσο η διάθεση, όσο και τα χαρακτηριστικά των διάφορων καυσίμων που πωλούνται στα κράτη μέλη.

Δεδομένα σχετικά με τις πωλήσεις καυσίμων θα παρέχονται μέσω της υποβολής εκθέσεων δυνάμει της οδηγίας 98/70/ΕΚ του Ευρωπαϊκού Κοινοβουλίου και του Συμβουλίου σχετικά με την ποιότητα των καυσίμων βενζίνης και ντίζελ και την τροποποίηση της οδηγίας 93/12/ΕΟΚ του Συμβουλίου[5]. Εν αναμονή της καθιέρωσης της μεθόδου, πρέπει να προσαρμοστεί η οδηγία 98/70/ΕΚ, ώστε να μπορούν τα κράτη μέλη να υποβάλλουν στοιχεία των πωλήσεων για τα διάφορα εναλλακτικά καύσιμα, συμπεριλαμβανομένων, κατά προτεραιότητα, εναρμονισμένων και ακριβών στοιχείων για τις πωλήσεις του E85 που πληροί τα κριτήρια βιωσιμότητας της οδηγίας 2009/28/ΕΚ του Ευρωπαϊκού Κοινοβουλίου και του Συμβουλίου σχετικά με την προώθηση της χρήσης ενέργειας από ανανεώσιμες πηγές και την τροποποίηση και τη συνακόλουθη κατάργηση των οδηγιών 2001/77/ΕΚ και 2003/30/ΕΚ[6], καθώς και της οδηγίας 98/70/ΕΚ.

3. Διαβίβαση δεδομένων

Προκειμένου να εξασφαλιστεί έγκαιρη και αποτελεσματική επικοινωνία μεταξύ των αρμόδιων αρχών, των κατασκευαστών και της Επιτροπής, συνιστάται στις αρμόδιες αρχές, οι οποίες ορίζονται σύμφωνα με το άρθρο 8 παράγραφος 7 του κανονισμού (ΕΚ) αριθ. 443/2009 και είναι υπεύθυνες για τη διαβίβαση των δεδομένων, να ορίσουν δύο τουλάχιστον υπάλληλους ως υπεύθυνους επαφών και να γνωστοποιήσουν στην Επιτροπή τα ονόματα και τα στοιχεία επικοινωνίας τους. Οι υπάλληλοι πρέπει να εγγραφούν στο κεντρικό αποθετήριο δεδομένων[7].

Για να θεωρηθεί έγκυρη η υποβολή για το σκοπό της εκπλήρωσης των υποχρεώσεων αναφοράς βάσει του άρθρου 8 του κανονισμού (ΕΚ) αριθ. 443/2009, το κράτος μέλος οφείλει να κοινοποιεί στην Επιτροπή την ανάρτηση δεδομένων στο κεντρικό αποθετήριο δεδομένων, με αποστολή ηλε-μηνύματος στην ηλεκτρονική θυρίδα EC-CO2-LDV-IMPLEMENTATION@ec.europa.eu και με αντίγραφο στην ηλεκτρονική θυρίδα CO2-monitoring@eea.europa.eu. Τα δεδομένα θα διατηρούνται σε βάση δεδομένων την οποία θα διαχειρίζεται η Επιτροπή μέσω του Ευρωπαϊκού Οργανισμού Περιβάλλοντος. Η βάση δεδομένων πρέπει να είναι προσιτή στο κοινό μέσω του Διαδικτύου.

Για να εξασφαλιστεί η έγκαιρη διάθεση των δεδομένων στους κατασκευαστές, τα κράτη μέλη μπορούν να διαβιβάζουν το σύνολο των δεδομένων που αναφέρονται στους τέσσερις πρώτους μήνες κάθε ημερολογιακού έτους, μόλις τα δεδομένα αυτά είναι διαθέσιμα σε προσωρινή μορφή. Τα κράτη μέλη οφείλουν, σε κάθε περίπτωση, να έχουν επικυρώσει και αποστείλει έως τις 28 Φεβρουαρίου το πλήρες σύνολο των δεδομένων κάθε ημερολογιακού έτους.

Εφόσον προσωρινά στοιχεία έχουν υποβληθεί πριν από τη λήξη της υποχρεωτικής προθεσμίας, η Επιτροπή θα προσπαθήσει να υπολογίσει προσωρινά, και να θέσει στη διάθεση των ενδιαφερομένων κατασκευαστών, τον αριθμό των ταξινομημένων νέων επιβατηγών αυτοκινήτων στα κράτη μέλη και τις ειδικές τους εκπομπές CO2. Σημειώνεται ότι η Επιτροπή δεν θα επιβεβαιώσει αυτούς τους υπολογισμούς πριν από την ημερομηνία που ορίζεται στο άρθρο 8 παράγραφος 5 του κανονισμού (ΕΚ) αριθ. 443/2009.

3.1 Μορφότυπος

Τα δεδομένα πρέπει να υποβάλλονται σε δύο χωριστά. αρχεία .xml, ένα για τα δεδομένα παρακολούθησης και ένα για το πλήρες σύνολο των στοιχείων, όπως ορίζεται στο παράρτημα ΙΙ του κανονισμού (ΕΚ) αριθ. 443/2009. Περαιτέρω προδιαγραφές για τα αρχεία .xml θα παρασχεθούν στις κατευθυντήριες γραμμές που θα δημοσιευτούν στο Διαδίκτυο.

3.2 Επαλήθευση

Τα δεδομένα και η κωδικοποίηση .xml μπορούν να επαληθεύονται από κάθε κράτος μέλος ξεχωριστά. Ωστόσο, στην ιστοσελίδα CIRCA[8] θα αναρτηθεί σελιδοποίηση (lay-out) υπό μορφή αρχείου κειμένου και πρέπει να χρησιμοποιείται για διασφάλιση ποιότητας πριν από την αποστολή των στοιχείων για το αντίστοιχο έτος αναφοράς.

4. Υπολογισμός των μέσων ειδικών εκπομπών

Προκειμένου να ληφθούν υπόψη τα ποσοστά σταδιακής εφαρμογής του άρθρου 4 του κανονισμού (ΕΚ) αριθ. 443/2009, για τον υπολογισμό των μέσων ειδικών εκπομπών CO2 για τους κατασκευαστές, συμπεριλαμβανομένων των κατασκευαστών που αναφέρονται στο άρθρο 11 παράγραφος 1 και το άρθρο 11 παράγραφος 4 του κανονισμού (ΕΚ) αριθ. 443/2009, είναι απαραίτητη η επιλογή των οχημάτων σύμφωνα με τις ειδικές τους εκπομπές CO2. Για τον υπολογισμό του μέσου όρου ειδικών εκπομπών θα επιλεγούν μόνο τα οχήματα με τις χαμηλότερες εκπομπές, έως το σχετικό ποσοστό που ορίζεται στο άρθρο 4.

Οι ειδικές εκπομπές πρέπει, κατά περίπτωση, να αντιστοιχούν στην τιμή των εκπομπών μείον το ποσοστό που καθορίζεται στο άρθρο 6 και την εξοικονόμηση λόγω οικολογικής καινοτομίας, όπως έχει εγκριθεί από την Επιτροπή σύμφωνα με το άρθρο 12 και τους λεπτομερείς κανόνες που πρέπει να θεσπιστούν.

Κατά τον υπολογισμό των μέσων ειδικών εκπομπών CO2 πρέπει να λαμβάνονται υπόψη τα οχήματα που εμπίπτουν στην κατηγορία που προσδιορίζεται στο άρθρο 5.

Πιο συγκεκριμένα, κατά τον καθορισμό των ειδικών εκπομπών για τον υπολογισμό των μέσων ειδικών εκπομπών CO2 για τους κατασκευαστές, η Επιτροπή θα εφαρμόσει τις σχετικές διατάξεις του κανονισμού (ΕΚ) αριθ. 443/2009 με την ακόλουθη σειρά:

Επιλογή οχημάτων για τον υπολογισμό

(α) Άρθρο 6: για τα ημερολογιακά έτη έως και το 2015, εφαρμόζεται η μείωση του CO2 για τις ειδικές εκπομπές CO2 των επιβατικών αυτοκινήτων που δέχονται καύσιμο Ε85, εάν το κράτος μέλος πληροί τις απαιτήσεις του άρθρου 6 του κανονισμού (ΕΚ) αριθ. 443/2009,

(β) Άρθρο 12, σε συνδυασμό με το δεύτερο εδάφιο του άρθρου 13 παράγραφος 3: αφαίρεση από τις ειδικές εκπομπές της εξοικονόμησης λόγω οικολογικής καινοτομίας, πιστοποιημένων σύμφωνα με τους λεπτομερείς κανόνες που θα θεσπίσει η Επιτροπή,

(γ) Άρθρο 4: για τα ημερολογιακά έτη έως και το 2014, κατάταξη των ταξινομήσεων νέων επιβατικών αυτοκινήτων σύμφωνα με τις εκπομπές τους σε CO2 που προέρχονται από τα σημεία α) και β) και συμπερίληψη στον υπολογισμό των μέσων ειδικών εκπομπών CO2 μόνο των οχημάτων με τις χαμηλότερες τιμές έως και το ποσοστό που αναφέρεται στο δεύτερο εδάφιο του άρθρου 4 του κανονισμού (ΕΚ) αριθ. 443/2009,

Υπολογισμός των μέσων ειδικών εκπομπών CO 2

(δ) Άρθρο 5: για τα ημερολογιακά έτη έως και το 2015 και για τα αυτοκίνητα με ειδικές εκπομπές CO2 κάτω των 50 g/km, πολλαπλασιασμός των ειδικών εκπομπών CO2 στα αυτοκίνητα αυτά επί τον σχετικό συντελεστή του άρθρου 5 του κανονισμού (ΕΚ) αριθ. 443/2009,

(ε) Άρθρο 5: για τα ημερολογιακά έτη έως και το 2015 και για τα αυτοκίνητα με ειδικές εκπομπές CO2 κάτω των 50 g/km, πολλαπλασιασμός της εξοικονόμησης εκπομπών CO2 λόγω οικολογικής καινοτομίας στα αυτοκίνητα αυτά επί τον σχετικό συντελεστή του άρθρου 5 του κανονισμού (ΕΚ) αριθ. 443/2009,

(στ) Άρθρο 12, σε συνδυασμό με το δεύτερο εδάφιο του άρθρου 13 παράγραφος 3: καθορισμός της εξοικονόμησης λόγω οικολογικής καινοτομίας με υπολογισμό της μέσης εξοικονόμησης εκπομπών CO2 για έναν κατασκευαστή με βάση την εξοικονόμηση που προσδιορίζεται στο πιστοποιητικό συμμόρφωσης για όλα τα επιλεγμένα επιβατικά αυτοκίνητα εκείνου του κατασκευαστή, λαμβάνοντας υπόψη το σημείο ε). Τα οχήματα που δεν είναι εφοδιασμένα με καμία καινοτομική τεχνολογία θα θεωρείται ότι έχουν 0 g/km εξοικονόμηση CO2. Αν η εξοικονόμηση λόγω οικολογικής καινοτομίας υπερβαίνει την τιμή που αναφέρεται στο άρθρο 12 παράγραφος 1 του κανονισμού (ΕΚ) αριθ. 443/2009, εφαρμόζεται η τιμή που ορίζεται στο άρθρο 12 παράγραφος 1,

(ζ) Υπολογίζονται οι μέσες ειδικές εκπομπές CO2, λαμβάνοντας υπόψη το σημείο δ) και αφαιρείται η τιμή που καθορίζεται σύμφωνα με το στοιχείο στ).

Για παράδειγμα, ένας κατασκευαστής στην ακόλουθη κατάσταση:

Αριθμός ταξινομήσεων | Ειδικές εκπομπές CO2 | Εξοικονόμηση εκπομπών CO2 λόγω καινοτομικών τεχνολογιών | Πολλαπλασιαστής «υπερπίστωση» για το 2012 |

2 | 45 | 2 | 3,5 |

10 | 51 | 4 | 1 |

53 | 131 | 0 | 1 |

10 | 160 | 10 | 1 |

28 | 200 | 20 | 1 |

Θα έχει εξοικονόμηση λόγω οικολογικής καινοτομίας το έτος

2012 ύψους (2*2*3,5 + 10*4) / (2*3.5 + 10 + 53) = 0,7714

2013 ύψους (2*2*3,5 + 10*4 + 10*10) / (2*3,5 + 10 + 53 + 10) = 1,925

Ενώ οι μέσες ειδικές εκπομπές του σε CO2 θα είναι το έτος

2012 ύψους [(2*45*3,5 + 10*51 + 53*131) / 70] – 0,7714 = 110,2

2013 ύψους [(2*45*3,5 + 10*51 + 53*131 + 10*160) / 80) – 1,925 = 115,175

4.4 Υπολογισμός της μέσης μάζας

Κατά τον υπολογισμό της μέσης μάζας για τον προσδιορισμό του ειδικού στόχου μείωσης των εκπομπών με τον τύπο του παραρτήματος I για τους κατασκευαστές, η Επιτροπή θα εξετάσει όλα τα επιβατικά αυτοκίνητα χωρίς την εφαρμογή των διατάξεων του άρθρου 4 και του άρθρου 5 του κανονισμού (ΕΚ) 443/2009.

5. Σύμπραξη

Σύμφωνα με το άρθρο 7 του κανονισμού (ΕΚ) αριθ. 443/2009, οι κατασκευαστές έχουν τη δυνατότητα να σχηματίζουν συμπράξεις. Υπάρχουν δύο τύποι σύμπραξης που προσδιορίζονται στις παραγράφους 5 και 6 του άρθρου 7. Το άρθρο 7 παράγραφος 5 αναφέρεται σε ανοιχτές συμπράξεις που σχηματίζονται από οποιονδήποτε κατασκευαστή, εντός ή εκτός ομάδας συνδεδεμένων επιχειρήσεων. Αυτές οι συμπράξεις είναι ανοιχτές σε οποιονδήποτε κατασκευαστή επιθυμεί να εισέλθει στην σύμπραξη, εφόσον πληρούνται οι προϋποθέσεις του άρθρου 7 παράγραφος 5.

Κοινοπραξίες κατασκευαστών που ανήκουν σε ομάδα συνδεδεμένων επιχειρήσεων μπορούν να αναφέρονται ως κλειστές συμπράξεις και εμπίπτουν στο άρθρο 7 παράγραφος 6. Κατασκευαστές που ανήκουν σε ομάδα συνδεδεμένων επιχειρήσεων πρέπει να καλύπτουν διακριτούς στόχους, εφόσον δεν ανήκουν σε κλειστή σύμπραξη.

Οι κατασκευαστές καλούνται, σύμφωνα με το άρθρο 9 του κανονισμού E(2010)7652 να αποδείξουν ότι πληρούν τις προϋποθέσεις για σχηματισμό κλειστής σύμπραξης και να υποβάλουν τις πληροφορίες αυτές μέσω της ηλεκτρονικής θυρίδας EC-CO2-LDV-IMPLEMENTATION@ec.europa.eu.

Η Επιτροπή θα θεωρήσει το έτος κατά το οποίο κοινοποιήθηκε μια σύμπραξη ως πρώτο έτος εφαρμογής του διακανονισμού σύμπραξης. Το τελευταίο έτος ισχύος του διακανονισμού σύμπραξης θα είναι το έτος που προηγείται του έτους κατά το οποίο κοινοποιείται η λήξη του διακανονισμού σύμπραξης.

[pic][pic][pic]

[1] ΕΕ L 140 της 5.6.2009, σ. 1.

[2] ΕΕ L 138 της 1.6.1999, σ. 57

[3] Εγγραφή 0.5 στο πιστοποιητικό συμμόρφωσης και άρθρο 3 γ) του κανονισμού 443/2009/EΚ: «ως κατασκευαστής νοείται το πρόσωπο ή ο φορέας που είναι υπεύθυνος έναντι της εγκριτικής αρχής για όλες τις πτυχές της διαδικασίας έγκρισης τύπου κατά τις διατάξεις της οδηγίας 2007/46/ΕΚ και για τη διασφάλιση της συμμόρφωσης παραγωγής.»

[4] Εγγραφή 0.1 στο πιστοποιητικό συμμόρφωσης και παράρτημα I της οδηγίας 2007/46/EΚ: «Μάρκα (εμπορική επωνυμία του κατασκευαστή)». Άρθρο 2 παράγραφος 6 της απόφασης 1753/2000/EΚ «μάρκα: η εμπορική επωνυμία του κατασκευαστή, η οποία αναφέρεται στο πιστοποιητικό πιστότητας και στην τεκμηρίωση έγκρισης τύπου.»

[5] ΕΕ L 350 της 28.12.1998, σ. 58.

[6] ΕΕ L 140 της 5.6.2009, σ. 16.

[7] http://cdr.eionet.europa.eu/

[8] http://circa.europa.eu/Members/irc/env/gge_ldv/library